Koos Kombuis se geskenk aan alle tannies | Netwerk24
Koos Kombuis se geskenk aan alle tannies
Deur Koos Kombuis 29 Desember 2017 06:00
Koos Kombuis het besluit om een van sy ou seksistiese liedjies te verander omdat hy iets moes doen om ’n voorbeeld te stel in ’n tyd waarin seksuele teistering al hoe meer aan die groot klok gehang word.
Koos en sy gunstelingtannie, Melanie van der Linde.
Waarvoor sal die jaar 2017 onthou word?
Wel, vir baie dinge.
2017 sal onthou word vir Donald Trump. 2017 sal onthou word vir Kim Jong-oen. 2017 sal onthou word vir die onttroning van Jacob Zuma as president van die ANC. 2017 sal onthou word vir die val van die Springbok-rugbyspan . . .
O, daar was baie dinge waarvoor 2017 onthou sal word.
Sekerlik een van die grootste gebeurtenisse van 2017 was die ongeëwenaarde hoeveelheid vroue oor die hele wêreld wat vir die eerste keer die moed gehad het om na vore te kom en alles te vertel oor hulle ervarings met seksuele teistering.
Is daar iewers ’n man wat nié skuldig is aan die een of ander wandaad teen vroue nie? Selfs die beste van ons het iewers ’n geraamte in die kas.
Ek het in die loop van 2017, nog voor die #MeToo-veldtog begin het, besluit ek moet iets doen om ’n voorbeeld te stel.
Om te sing “ek haat sommige ou tannies” is nie net seksisties nie. Dis ook aanmatigend.
Baie van my ou liedjies is geweldig seksisties.
Ek kan nie al die albums met platvloerse nuanses van die mark onttrek nie. Daar sou niks oorbly nie! Maar ek het besluit om my heel ergste liedjie – “Sommige ou tannie-blues” – nooit weer op die verhoog te sing nie.
Om te sing “ek haat sommige ou tannies” is nie net seksisties nie. Dis ook aanmatigend. Ek is, after all, deesdae ’n “ou omie”, soos Dowwe Dolla my in een van haar bytende satires herinner het!
Daarom het ek ’n nuwe liedjie geskryf. Ek wil graag die lirieke hier plaas.
“Die alle ou tannies-blues” is nog steeds sardonies en hier en daar bevat dit kritiek teen irriterende dinge wat party “ou tannies” doen – maar die kritiek is nie meer so brutaal en absoluut vulgêr soos die vorige weergawe van hierdie tune nie. (Hoe sê die skrywer van die Trompie-boeke? “Stout, maar nie lelik stout nie.”)
Dit is, onder meer, geïnspireer deur ’n rubriek van Marida Fitzpatrick.
Illustrasie deur Koos Kombuis.
DIE “ALLE OU TANNIES-BLUES”
Ek love alle ou tannies
Want ou tannies hang rond vir kwaadgeld
In onderdorpse keffies
Al kraaiend en kekkelend
Soos free range-hoenders
Wat jumbo-eiers vir die Kwikspar lê
Terwyl hulle kaaskoek met room verorber
Want hulle is mos almal op dieselfde dieet
Wie sou dit ooit kon raai het?)
Want die anties hou mos van antioksidante
Dit pas so mooi by hulle fake diamante
Mens lees daarvan in al die koerante
Daarom jaag hulle orals rond teen 20 km per uur
Om betyds te wees
Vir die lesing oor die nuutste wonderkuur
Dis gesonder as Tim Noakes
Dis beter as Botox
Hulle kry hulle kicks
Met appeltert vir die detox
Terwyl hulle mans by die huis
Rondlê in sweetpakbroeke met sokkies en Crocs
Ek love alle ou tannies!
In die ou tyd was tannies
Geklee in groot shapeless rokke
Met hare getooi met haarnaalde en gare
Nou gaan hulle mos gym toe
In hoëhakskoene en leotards!
Hulle Twitter op Facebook!
Hulle ken al die popliedjies!
En as hulle oorsee toer
Post hulle Instagram-kiekies
En status updates en video clips
En sound bites van quickies
By die Eiffel-toring
Of wherever hulle kan pose vir nog selfies!
Maar dis oukei
Want ek love alle ou tannies
Maar partykeer is ek hartseer
Want mens kry nie meer REGTE ou tannies nie
Ou tannies wat stink na laventel
Wat hekel en brei en deeg knie en drentel
Langs die leiwatersloot tussen pers Krismisrose
Ja, ou tannies met flesse vol ingelegde appelkose
En rakke vol blikke met kerkbasaarkoekies
Ek mis OUTYDSE ou tannies Met hulle soen-soen-mondjies
En voorskote met prente van harte en goedjies
Ek mis regte ou tannies
Ek mis OUTYDSE ou tannies
Met hulle soen-soen-mondjies
En hulle useless klein hondjies
En hulle potte vol skaapvleis en geelrys
En soetpatats en skorsies
En hulle beloofde erfporsies
Maar f*k dit!
Hierdie liedjie is my Nuwejaarsgeskenk aan die vroue van Suid-Afrika.
N.S: Hoewel die liedjie nie opgeneem is nie, gaan ek dit van nou af by elke konsert sing. Enigiemand wat daarvan ’n video clip wil neem, is welkom om dit te plaas op die internet, kosteloos. (Ek sal nie tantième vra nie.)
* Kombuis is ’n afgetrede popster wat in suburbia woon en wonder of daar lewe is op ander planete.
Meer oor: Marida Fitzpatrick | Koos Kombuis
Koos: Is daar kortpad na die Beloofde Land?
LEES: Kersverhaal van Koos Kombuis